Godt nok er det ikke klokken tre om natten, at der er mest trafik på de nordjyske motorveje. Men ikke desto mindre er det en dårlig idé - og en ulovlighed - at gå sig en tur på motorvejen. Det fandt en 51-årig kvinde fra Svenstrup ud af natten til torsdag. Her blev hun nemlig stoppet og samlet op af en patruljevogn. Flere bilister havde set kvinden gå i motorvejens midterrabat med en rygsæk på ryggen lidt nord for Svenstrup og havde alle underrettet Nordjyllands Politi. Det viste sig, at kvinden boede på Forsorgshjemmet Svenstrupsgård på Lejrevej i Svenstrup, et bosted for folk med sociale eller psykiske problemer. Så betjentene kørte kvinden der tilbage. - Men nogen forklaring på, hvad hun lavede på motorvejen, kunne hun ikke komme med, fortæller vagtchef ved Nordjyllands Politi, Per Jørgensen.

Referat:
Heldigvis førte det ikke til uheld, da en 51-årig kvinde fra Svenstrup natten til torsdag besluttede sig for at gå en tur på motorvejen.